runetrust/blame-folketinget-dk huggingface dataset:
Mette Frederiksen (S), 2023-05-12:
Jeg tror grundlæggende, det er rigtigt, at ord betyder noget, og jeg tænker faktisk ofte over det, når jeg læser materiale, bl.a. om Grønland, hvor det jo så ofte vil være oversættelser til dansk, jeg forholder mig til, fordi jeg ikke selv behersker det grønlandske sprog.
Jeg sidder tit og tænker, at det der har man helt sikkert ikke sagt, for tingene bliver kliniske på en anden måde, eller der kommer et element i det, så jeg godt kan regne ud, at det har været anderledes på modersmålet – selvfølgelig.
Jeg tror så, at vi her ikke er helt enige om, om vi har et rigsfællesskab eller ej.
Det har vi i vores øjne.
Vi kan jo diskutere, hvordan det skal se ud i fremtiden, og det kan vi måske også have forskellige holdninger til på forskellige områder, men i mine øjne har vi et rigsfællesskab, og jeg synes også, at vi har brugt de senere år på at udvikle det i en positiv retning.
Men alt starter og slutter jo med, om vi har den nødvendige respekt for hinanden.
Det er det ene.
Det synes jeg sådan set vi er ret gode til i de her år, hvis jeg må tillade mig at være lidt ubeskeden.
Peter Skaarup (DD), 2023-05-12:
Tak til statsministeren for redegørelsen og talen.
Statsministeren var ret meget inde på sikkerhedspolitikken i forhold til rigsfællesskabet, og det er jo meget naturligt lige i den tid, vi lever i, at man netop er det.
I øjeblikket er der en debat om en række russiske skibe, der farter rundt i vores farvande, og det er jo sådan, at der er lavet en aftale mellem Færøerne og Rusland i forhold til fiskeri, hvilket også betyder, at der er en række russiske skibe, der i stor stil anløber færøske havne; det er det indtryk, man får.
For nylig udtalte udenrigsministeren så – den 25. april tror jeg det var – at Færøernes fiskeriaftale med Rusland spænder ben for forholdet til EU.
Jeg synes jo på en eller anden måde, at det er noget, statsministeren må berøre her under debatten, så jeg kunne godt tænke mig at høre statsministerens vurdering af det her.
Hvad kommer der til at ske?
Anders Kronborg (S), 2023-05-12:
Når jeg har besøgt Grønland – og jeg har både besøgt Nuuk og været længere oppe nordpå og på Sydgrønland – oplever jeg i virkeligheden et utrolig stolt og engageret folk, der også tror på deres land og gerne vil fremhæve det positive ved deres land.
Det engagement, som jeg oplever at mange grønlændere har, har jeg utrolig stor respekt for.
Det må være op til Grønland selv.
Alex Ahrendtsen (DF), 2023-05-12:
Det er nok også meget klogt, når den med de store stjerner sidder lige nedenfor.
Hr. Karsten Hønge, SF, har i dag i Politiken fremlagt sit forslag om folkeafstemninger både på Færøerne og på Grønland.
I den forbindelse har han også sagt, at han synes, at mange på Grønland er lidt bitre.
Er det også ordførerens opfattelse?
Anders Kronborg (S), 2023-05-12:
I forhold til den debat, der pågår i Grønland i øjeblikket om selvstændighed, vil jeg gerne meget klart tilkendegive, at jeg synes, at der skal være et respektfuldt forhold til grønlænderne i den proces.
Derfor er det heller ikke en proces, som jeg vil blande mig i.
Hvis man i Grønland ønsker en folkeafstemning, er det noget, der internt skal aftales i Grønland og ikke dikteres her fra Folketingssalen.
Men jeg har hverken stjerner nok på skulderen eller bemyndigelse til at gå ind at hæve bloktilskuddet eller sænke bloktilskuddet, så jeg tror, jeg vil lade det være ved det.
Alex Ahrendtsen (DF), 2023-05-12:
Tak for en god tale og for ordførerens engagement i det store rigsfællesskab.
Det er en fornøjelse.
Mit spørgsmål går på bloktilskuddet.
Hvis Grønland efter en folkeafstemning vælger at blive selvstændige, hvis de grønlandske politikere derefter vælger det, skal bloktilskuddet så ophøre fra dag et?
Anders Kronborg (S), 2023-05-12:
Det vil jeg meget gerne forpligtige mig til at arbejde meget konstruktivt med.
Noget af det, jeg har bemærket i den her folketingsperiode, og som jeg gerne vil kvittere positivt for, er jo, at også et af de færøske folketingsmedlemmer har indtaget en plads i Grønlandsudvalget, så der også kan komme en viden på tværs af Færøerne, Grønland og Danmark.
For jeg tror i virkeligheden, at det er samhørigheden i rigsfællesskabet samlet set, vi også skal have et fokus på at styrke.
Men det er et tilsagn om, at det vil jeg meget gerne arbejde konstruktivt med.
Aaja Chemnitz (IA), 2023-05-12:
Tak for svaret.
Det er rigtigt, at IA har sikret nogle penge til en kulturpulje, som går til grønlandske projekter og også kan gå til grønlandske projekter i Grønland.
Så det er vi rigtig glade for at ordføreren også fremhæver.
Men vi må også i forhold til viden konstatere, at det var noget, som var der i den tidligere valgperiode.
Så vi har en udestående opgave, og det vil jeg bare gerne have at ordføreren forpligter sig til i fællesskab med resten af Grønlandsudvalget, men også med Børne- og Undervisningsudvalget, at løse og sikre, at der også er viden om det nutidige Grønland.
Mange tak til ordføreren.
Jeg citerer: Bor I i igloer?
Rider I på isbjørne?
Det er nogle af de ting, som rigtig mange grønlandske unge møder, når de kommer til Danmark.
Det er det billede, de ser hos den danske ungdom, det billede, man har af Grønland.
Det synes jeg er rigtig ærgerligt.
Jeg synes, det er vigtigt, og jeg synes, det både er i Grønlands interesse og i Danmarks interesse, at særlig danske unge ved noget mere.
Derfor har jeg også sammen med gode kollegaer fået afsat nogle penge til, at unge kan samarbejde i rigsfællesskabet, men jeg kan godt være bekymret, når regeringens fokus er på det historiske, for så går vi glip af noget.
Vi regenererer i virkeligheden også nogle fordomme, hvis vi ikke også fortæller danske unge om Grønlands nutid, om det moderne grønlandske samfund.
Så jeg kunne godt tænke mig at høre, om det er noget, som Socialdemokratiet og dermed også regeringen er villige til at poste endnu flere penge i og dermed sikre, at danske unge ved noget mere om Grønland.
Anders Kronborg (S), 2023-05-12:
Tusind tak for ordet, og tak til statsministeren for både den skriftlige og den mundtlige redegørelse.
Jeg har set utrolig meget frem til i dag, hvor vi skal drøfte rigsfællesskabet.
Det er både en god og en årlig tradition.
I øvrigt er det, så vidt jeg kan se, første gang traditionen finder sted, mens der er en bred regering hen over midten i Danmark.
Det er positivt.
Regeringsgrundlaget indeholder nemlig et ambitiøst kapitel om netop rigsfællesskabet, og kernen er, som jeg og Socialdemokratiet ser det, at samarbejde om alle de forhold, hvor det giver mening for de enkelte dele af riget, og hvor det giver merværdi.
Det har stor betydning for den enkelte dansker, den enkelte færing og den enkelte grønlænder.
Krigen i Ukraine kaster skygger, der kan ses og mærkes både i Grønland og på Færøerne.
Sikkerhedsklimaet i Arktis vurderes af Forsvarets Efterretningstjeneste til at være mere ustabilt, herunder øgede efterretningsaktiviteter fra andre stater samt cybertruslen.
Den danske udenrigstjeneste arbejder for hele rigsfællesskabets interesser og værdier, og forsvaret værner om sikkerheden og trygheden i hele rigsfællesskabet.
Kontaktudvalget er den politiske overbygning for løbende og tætte samarbejder mellem Danmark, Grønland og Færøerne.
Det danner rammer for at håndtere sager, der krydser mellem overtagne og ikkeovertagne sagsområder.
Socialdemokratiet tror på, at der er behov for et tættere samarbejde og en tættere koordination i de internationale tider, som vi befinder os i.
Jeg vil gerne tage jer med på en lille rejse, for i sidste periode i Folketinget satte Folketingets Børne- og Undervisningsudvalg et stærkt fokus på samhørigheden i rigsfællesskabet, dialogen mellem børn og unge og kendskabet til hinanden.
Kendskabet og dialogen er vigtige, hvis vi skal komme myter og fordomme til livs og ikke mindst få en forståelse for og indsigt i hinandens forskelligheder.
Derfor rejste Børne- og Undervisningsudvalget flere gange til både Færøerne og Grønland, mødte børn og unge og fik en personlig snak med dem.
Det er mit indtryk, at utrolig mange unge i Grønland og på Færøerne har et stort kendskab til Danmark, men det er også min overbevisning, at børn og unge i Danmark godt kunne få lidt større kendskab til vores to øvrige lande i rigsfællesskabet, Grønland og Færøerne.
Jeg synes også, at vi oplever, at utrolig mange spændende interessenter gæster udvalgene og beder om foretræder, netop fordi de har Grønland og Færøerne helt inde i hjerterne.
Her på det seneste møde i onsdags i Grønlandsudvalget fik vi på et meget spændende foretræde f.eks. besøg af repræsentanter for Nordens største cirkus, nemlig Cirkus Arena, som fortalte om, hvordan de var ved at planlægge deres 34. besøg til Grønland, og hvordan hele Esbjerg, eller ikke Esbjerg – der kommer jeg fra – men hele rigsfællesskabet skal have mulighed for at opleve denne kultur.
Esbjerg er også en stor by, men den kan ikke helt sammenlignes med Grønland og Færøerne.
Det anerkender jeg.
Mette Frederiksen (S), 2023-05-12:
Jeg har også selv engageret mig i arbejdet i forhold til et samarbejde med Kommissionen på det her område.
Så det er et arbejde, der er i gang, og det er et arbejde, som vi bakker meget op om, og jeg ønsker selvfølgelig – selvfølgelig – at alle dele af den vestlige verden har både et ophæng til og en sammenhæng med EU.
Det er også derfor, at vi har lavet, man kan sige en anden måde at tilrettelægge samarbejdet med partnerlande og nabolande på i EU-sammenhæng, og at alle vestlige lande, hvis der ellers overhovedet er et ønske om det, enten er medlem af NATO eller indgår i et samarbejde.
Så jeg synes, det er en entydigt positiv udvikling, og det er noget, vi også engagerer os i fra den danske regerings side.
Anna Falkenberg (SP), 2023-05-12:
Tak, og tak til statsministeren for redegørelsen.
Jeg deler statsministerens betragtninger om vores forhold i rigsfællesskabet, altså at det ikke er en statisk størrelse, men noget, der er dynamisk og hele tiden skal tilpasses den verden, vi lever i.
Jeg vil gerne holde fast i det her med EU-spørgsmålet.
Der har jo i lang tid været et færøsk ønske om at få en bedre handelsaftale med EU, og jeg kunne godt tænke mig at spørge statsministeren, hvad det er for nogle ting, der rører sig nede i EU nu.
Og hvad er den danske regerings planer i forhold til at støtte op om det her ønske fremadrettet?
Mette Frederiksen (S), 2023-05-12:
Først og fremmest er jeg mest af alt glad for, at vi i rigsfællesskabet har dannet fælles front i spørgsmålet om Ukraine og Rusland, og det har vi gjort fra starten af.
Og så er det helt afgørende, at Færøerne fra starten har udtrykt en fuldstændig klar fordømmelse af Putin og af Ruslands ageren og i øvrigt har iværksat en række sanktioner.
Så vi har en fælles linje i rigsfællesskabet.
Så er det også rigtigt, at spørgsmålet omkring færøsk samarbejde med Rusland på fiskeriområdet selvfølgelig er genstand for en politisk debat, ikke mindst på Færøerne, og at det er en drøftelse, der stadig væk pågår, og den følger jeg selvfølgelig med interesse.
Anders Kronborg (S), 2023-05-12:
Jeg synes faktisk, det netop var de problemstillinger, som var med til at gøre, at Folketingets Børne- og Undervisningsudvalg i samhørighed og i enighed lagde det store fokus på arbejdet i rigsfællesskabet i sidste periode.
Jeg er i øvrigt fuldstændig enig i problemstillingen, og jeg hører tit, når jeg snakker med grønlandske unge, at der er nogle barrierer, når grønlandske unge f.eks. kommer på efterskoleophold i Danmark eller kommer på uddannelsesinstitutioner i Danmark.
Så jeg tror i virkeligheden, at det er flere trin, der skal til i den her styrkelse.
Udveksling mellem landene er utrolig vigtigt, og undervisningen, og der er jeg meget enig med ordføreren, skal både være i historie, men det skal så sandelig også være i det moderne Grønland og de grønlandske unge, og hvordan livet er i Grønland for de nuværende unge.
Så tror jeg i virkeligheden også, og det er det, den her forespørgselsdebat også fremmer, at vi herinde i Folketinget skal blive meget bedre til at fremhæve Grønland.
Ser vi på økonomien, kan vi cirka komme én gang til Grønland i en folketingsperiode, og det er simpelt hen for lidt.
Anders Kronborg (S), 2023-05-12:
Tusind tak for det.
Jeg har også læst Politiken i dag og må sige, at jeg måtte putte en ekstra skefuld neskaffe i koppen, for det var da stærke sager at læse.
Når jeg har rejst på Grønland, også som repræsentant for Folketinget, har jeg gjort meget ud af at sige, at vi er tre ligeværdige parter.
Jeg har sat en stor ære i, at vi møder henholdsvis det grønlandske folk og det færøske folk med respekt.
Og der kunne jeg godt tænke mig at spørge SF's ordfører, om han mener, at en artikel med en overskrift, som Politiken i dag har bragt, i øvrigt med et citat fra ordføreren, altså »Man bliver jo ikke selvstændig af at rende op på en klippetop og plante et flag og udråbe republikken Grønland«, er særlig respektfuldt over for vores broderfolk i rigsfællesskabet.
Jeg synes, det er det modsatte af respekt, og jeg synes i virkeligheden, at det store arbejde, som grønlændere har lagt for dagen i forhold til det, fortjener noget mere respekt.
Så jeg vil bare spørge ordføreren: Hvis der var noget i artiklen, som ordføreren kunne lave om, havde han så gjort det?
Sólbjørg Jakobsen (LA), 2023-05-12:
Ja, det er ikke sort-hvidt, men jeg fornemmer, at der i det politiske landskab kan opstå en overbudspolitik, med hensyn til hvem der kan hade Putin mest.
Det gør vi jo alle sammen, men så kan man komme til at komme med meget konkrete udtalelser om ting, der er meget nuancerede, og som man ikke kan udtale sig sort-hvidt om, og det gælder f.eks. handelsaftalen, som Færøerne har med Rusland.
Det er lidt mere nuanceret end som så.
Sjúrður Skaale (JF), 2023-05-12:
Tak for talen.
Jeg synes, at sammenligningen mellem Tysklands Nord Stream og Færøernes fiskeriaftale er god.
Begge dele er fuldstændig afgørende rent økonomisk.
Driften af Nord Stream kunne ikke standses den 24. februar sidste år; det kunne ikke lade sig gøre, fordi man er afhængig af den.
På samme måde kan man heller ikke standse en fiskeriaftale fra den ene dag til den anden, selv om det er intentionen.
Jeg synes bare, det var en god sammenligning.
Sólbjørg Jakobsen (LA), 2023-05-12:
Tak for ordet, og tak til statsministeren for redegørelsen, både den skriftlige og mundtlige, og for den gode debat, jeg synes vi har i salen.
Det er lidt specielt for mig at drøfte rigsfællesskabet.
Det indebærer faktisk mange emner som forsvarspolitik og udenrigspolitik, som egentlig ikke er min ekspertise.
Heldigvis har jeg gode kollegaer, som bistår godt med det og tegner det meste af partiets politik på den front.
Men grunden til, at jeg også er en del af partiets hold, når vi snakker rigsfællesskab, er faktisk, at når nogle spørger: Bor de i igloer i Grønland? Svømmer mellem øerne på Færøerne, så er det de spørgsmål, jeg kan svare på.
Jeg er født og opvokset deroppe og har derfor det, som jeg tænker vi efterspørger rigtig meget herinde i dag; det, som ikke er nemt at sætte ord på; den kulturudveksling, som vi gerne vil have, men som er svær at få.
Det er jeg glad for, og jeg synes, at det er godt, vi har debatten her.
Men det er også vigtigt, at vi kigger på, hvordan vi kan styrke kendskabet til hinanden ude i den virkelige verden.
Den anspændte sikkerhedspolitiske situation i Europa taget i betragtning er et samarbejde i rigsfællesskabet mellem Grønland, Færøerne og Danmark mere nødvendigt, end det har været i mange år.
I Vesten og i rigsfællesskabet står vi sammen om fælles demokratiske værdier.
Det nye samarbejde i det udenrigs-, sikkerheds- og forsvarspolitiske kontaktudvalg er en demokratisk udbygning af rigsfællesskabet i forhold til samarbejdet om sikkerhedspolitikken.
Det vil desuden være gavnligt for regeringens handlerum i forhold til en stigende og mere irregulær russisk tilstedeværelse i kongerigets nærområder, som vi kan forvente os i de kommende år.
Nu, hvor vi er ved den demokratiske udbygning af rigsfællesskabet, har vi i Liberal Alliance også noteret os, at Forfatningskommissionen i Grønland har afleveret sit udkast til en forfatning.
Åbne drøftelser omkring selvstændighed for Grønland og Færøerne skal kunne rummes inden for rigsfællesskabet.
Hvis vi ikke snakker om selvstændighed, bliver det til et tabu, og det vil være forkert.
Der skal ikke være tvivl om, at Liberal Alliance ønsker mere selvstændighed både for Færøerne og Grønland, og i første omgang kan det naturligvis ske inden for eksisterende rammer ved at hjemtage nogle områder.
Det er også vigtigt for os i Liberal Alliance at understrege, at vi ønsker et tæt samarbejde i rigsfællesskabet, hvor vi alle sammen føler os tilgodeset ud fra de til enhver tid eksisterende forhold.
At grave grøfter imellem os i rigsfællesskabet vil ikke gavne nogen.
Fokus må og skal være at styrke og støtte hinanden, og når forholdene ændrer sig, som de i særlig grad har gjort det seneste år, skal rigsfællesskabet også udvikle sig.
Og med disse ord tager jeg redegørelsen til efterretning.
Tak for ordet.
Peter Skaarup (DD), 2023-05-12:
Jeg synes egentlig, at det, som blev læst op her, lyder meget fornuftigt.
Det er jo godt at holde sådan nogle forslag til vedtagelse i et forholdsvis diplomatisk sprog, og det synes jeg da kommer godt til udtryk her hos ordføreren fra Socialdemokratiet.
Så lad os bakke op om det så mange som muligt.
Anders Kronborg (S), 2023-05-12:
Tusind tak for talen.
Jeg vil også benytte lejligheden til først at kvittere for det rigtig fine samarbejde, som jeg oplever med Danmarksdemokraterne i de to udvalg.
Jeg har forstået det sådan, at hvis en vedtagelsestekst skal gælde, skal den ifølge forretningsordenen læses op under debatten.
Så jeg tillader mig her under ordførerens tale at læse den op.
For ordføreren har også tilsluttet sig talen.
Så det er stort set alle folketingspartier, der er til stede her.
Jeg læser op her: Forslag til vedtagelse
»Folketinget tager statsministerens redegørelse om rigsfællesskabet 2023 til efterretning.
Folketinget konstaterer, at samarbejdet mellem Danmark, Færøerne og Grønland om udenrigs-, sikkerheds- og forsvarspolitikken er styrket og bliver styrket.
Partierne opfordrer til at arbejde for et stærkt sammenhold mellem landene i den grundlæggende forandrede sikkerhedspolitiske situation som følge af Ruslands angrebskrig i Ukraine.
Folketinget opfordrer regeringen til at inddrage Færøernes landsstyre, Grønlands Naalakkersuisut og de nordatlantiske folketingsmedlemmer tæt i forbindelse med forhandlinger på områder, der vedrører de to lande, i lighed med forhandlingerne om det kommende forsvarsforlig.
Folketinget opfordrer regeringen til fortsat at følge landenes økonomi og styrke samarbejdet på erhvervsområdet.
Folketinget konstaterer, at Danmark, Færøerne og Grønland samarbejder på en lang række områder, og opfordrer regeringen til yderligere at styrke arbejdet med at udbrede viden om hinanden i alle dele af rigsfællesskabet.«
Tak til ordføreren for at være en del af vedtagelsesteksten.
Peter Skaarup (DD), 2023-05-12:
Der er jo sådan set en repræsentation, i hvert fald uformelt via partierne i Det Udenrigspolitiske Nævn.
Det betyder også, at når der er drøftelser dér, har man jo mulighed for at rejse forskellige sager.
Om det kan gøres mere klart og operationelt, kan man sige,
vil jeg slet ikke udelukke, men det er jo i høj grad også op til regeringen.
Men jeg synes, der er sket en udvikling, i hvert fald sådan som jeg har fulgt det igennem årene, hvor man i stigende grad har et samarbejde, og hvor man også inviterer repræsentanter for Færøerne og Grønland med til forskellige aktiviteter.
Anna Falkenberg (SP), 2023-05-12:
Tak for svaret.
Men grunden til, jeg faktisk spurgte, var, at jeg gerne ville komme ind på det her parlamentariske samarbejde, som jeg har spurgt mange af de andre ordførere om.
Hvad mener ordføreren for Danmarksdemokraterne om, at vi etablerer et tættere parlamentarisk samarbejde, f.eks. mellem Det Udenrigspolitiske Nævn og de færøske og grønlandske pendanter til det som en slags udvidelse af det kontaktudvalg, der er mellem regeringerne, altså så vi også får det mellem parlamenterne?
Peter Skaarup (DD), 2023-05-12:
Nok en bedre dialog omkring det her, for det er jo ikke nyt, at Rusland er en trussel mod Vesten – i øjeblikket.
Efter invasionen af Ukraine har det stået klart i lang tid – både på Færøerne og for borgerne i Danmark.
Så umiddelbart skulle man mene, set ud fra det, der er sket, at man har været noget sent ude fra den danske regerings side i den her sag.
Hvis det bliver løst nu, er det jo godt – helt sikkert – men det er klart, at noget af det, der også spiller en rolle, selvfølgelig er toldmure fra EU's side mod Færøerne.
Det er klart, at sådan nogle ting også spiller en rolle.
Så har man måske en tilbøjelighed til selv at ville bestemme nogle ting, som det ville være godt at samarbejde mere om.
Men det er jo en lang diskussion, og den håber jeg også at regeringen tager med det færøske styre.
Anna Falkenberg (SP), 2023-05-12:
Tak for talen.
Jeg vil også komme lidt ind på den her varme kartoffel, som har fyldt meget i medierne og også fyldt meget her i Folketingssalen og i den grad også på Færøerne.
Ordføreren er lidt inde på, at der er nogle ting som f.eks. fiskeriaftaler, som jo er et færøsk anliggende, og som er en færøsk beslutning, men som overlapper sikkerhedspolitiske beslutninger.
I den forbindelse kunne jeg godt tænke mig at spørge ordføreren om de her gråzoner, altså om ordføreren har nogen tanker om, hvordan vi i fremtiden skal navigere i de her gråzoner.
Hvordan kan vi samarbejde om at træffe sikkerhedspolitiske beslutninger i anliggender, der overlapper fiskeripolitik?
Det kunne også være handelspolitik, det kunne være telekommunikation, og jeg kunne blive ved.
Hvad for nogle redskaber kan vi tage i brug for at navigere i de her gråzoner?
Peter Skaarup (DD), 2023-05-12:
Når vi rundtomkring gør alt, hvad vi kan, for at gøre opmærksom på den trussel, der er, fra Rusland – vi ser det også i DR's dækning i øjeblikket af den her skibstrafik, der foregår, og de lidt mystiske ærinder, det ser ud til at man har – er det klart, at hvis der er et sted i rigsfællesskabet, hvor man egentlig bare har frit spil, sådan i hvert fald synligt frit spil, så er det ikke godt.
Så det vil være rigtig godt, hvis der kan ske noget meget hurtigt, og hvis det, som ordføreren siger her, er rigtigt, er det meget glædeligt.
Jeg håber, at regeringen også vil meddele sig yderligere om det her.
Sjúrður Skaale (JF), 2023-05-12:
Tak for det.
Ordføreren kom ind på den, kan man sige, varme kartoffel, som er fiskeriaftalen mellem Færøerne og Rusland, og det er ordføreren selvfølgelig i sin fulde ret til; det er et sikkerhedspolitisk anliggende, og det har en dansk parlamentariker næsten pligt til også at have en holdning til og en mening om og at sige noget om.
Jeg respekterer og er jo så glad for, at ordføreren har den holdning, at det er noget, man ikke skal fratage Færøerne muligheden for at tage en beslutning om, men at man gør det i fællesskab.
Så kan jeg oplyse ordføreren om, at de partier, som sidder i regeringen nu, før valget sidste november sagde, at man ønskede sig ud af det tætte samarbejde med Rusland, og der er et udspil fra regeringen på vej inden for nogle få dage, har jeg forstået.
Jeg kender det ikke – jeg sidder ikke i Lagtinget – men jeg forventer, at man tager en ansvarlig beslutning på Færøerne.
Det er min klare forhåbning og forventning.
Alex Ahrendtsen (DF), 2023-05-12:
Færøerne modtager 9 pct. af deres indtægter fra den danske stat, Grønland op imod 75 pct.
Grønland har lavet et forfatningsudkast, og der er stærke kræfter i den grønlandske elite, der arbejder for selvstændighed.
Hvad er Liberal Alliances holdning til bloktilskud og selvstændighed?
Skal bloktilskuddet ophøre, den dag Grønland eventuelt bliver selvstændigt?